VENDIM
Nr. 21, datë 14.1.2015

PËR MIRATIMIN E AUTORIZIMIT TË NDËRTIMIT TË CENTRALIT ELEKTRIK FOTOVOLTAIK, DHËNË SHOQËRISË “MALËSIA SOLAR 2”, SHPK  

Në mbështetje të nenit 100 të Kushtetutës dhe të pikave 1 e 2, të nenit 34/1, të ligjit nr. 9072, datë 22.5.2003, “Për sektorin e energjisë elektrike”, të ndryshuar, me propozimin e ministrit të Energjisë dhe Industrisë, Këshilli i Ministrave  
[bookmark: _GoBack]
VENDOSI:

1. Miratimin e autorizimit të ndërtimit të centralit elektrik fotovoltaik, dhënë shoqërisë “Malësia Solar 2”, sh.p.k., sipas tekstit dhe koordinatave të zonave të përcaktuara në hartën përkatëse, që i bashkëlidhen këtij vendimi dhe janë pjesë përbërëse e tij. 
2. Ngarkohet Ministria e Energjisë dhe Industrisë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Edi Rama 




REPUBLIKA E SHQIPËRISË
MINISTRIA E EKONOMISË DHE INDUSTRISË

AUTORIZIM
Nr.__________ datë ___.___.2015

PËR NDËRTIMIN E CENTRALIT ELEKTRIK FOTOVOLTAIK NGA SHOQËRIA “MALËSIA SOLAR 2” SHPK

Në mbështetje të pikës 1 dhe 2 të nenit 34/1 të ligjit nr. 9072, datë 22.5.2003, “Për sektorin e energjisë elektrike”, të ndryshuar, dhe në mbështetje të vendimit të Këshillit të Ministrave nr. 1701, datë 17.12.2008, “Për miratimin e rregullores për procedurat e dhënies së autorizimeve, për ndërtimin e objekteve të reja gjeneruese të energjisë që nuk janë objekt koncesioni”, të ndryshuar,
Duke pasur parasysh se: 
a) Shoqëria “Malësia Solar 2” sh.p.k. është pajisur me autorizimin paraprak nr. 3371/4, datë 21.6.2014 prej MEI, për ndërtimin e centralit elektrik fotovoltaik në Lohaj e Poshtme (Malësia e Madhe), qarku Shkodër;
b) “Malësia Solar 2” sh.p.k. ka paraqitur studimin e plotë të fizibilitetit teknik, ekonomik, financiar dhe mjedisor e social, bazuar në të dhëna të zonës së zbatimit të projektit;
c) “Malësia Solar 2” sh.p.k. ka paraqitur planin e biznesit të projektit;
ç) “Malësia Solar 2” sh.p.k. ka paraqitur grafikun e zbatimit të projektit;
d) OST Sh.a. ka miratuar pikën e lidhjes me shkresën nr. 1942/1, datë 29.4.2013;
dh)  “Malësia Solar 2” sh.p.k. ka marrë lejet dhe autorizimet mjedisore nga institucionet përgjegjëse;
e) “Malësia Solar 2” sh.p.k. ka paraqitur dokumentacionin që provon të drejtat e pronësisë mbi tokën që do të përdoret për ndërtimin e burimit gjenerues të energjisë.
Ministria e Energjisë dhe Industrisë autorizon shoqërinë “Malësia Solar 2” sh.p.k., e regjistruar pranë Qendrës Kombëtare të Regjistrimit, me nr. NUIS L22419007T, me seli në adresën: Komuna e Parisit, rruga “Hysen Zaloshnja”, pallati 1/1, Tiranë, për ndërtimin e centralit elektrik fotovoltaik në përputhje me kushtet dhe karakteristikat e mëposhtme:
- Fuqi të instaluar 2.5 MWp; 
- Prodhimtari të pritshme totale të energjisë elektrike, prej 4500-5000 MWh/vit; 
- Numri total i moduleve fotovoltaik është 9800 copë; 
- Fuqia mesatare e një moduli,  255 Wp;
- Modulet do të jenë të konfiguruara në grupe “string” me 18 module secila; 
- Këndet optimale janë përkatësisht: 27.40 gradë për sezonin veror (1 prill – 30 shtator) dhe 55.52 gradë për sezonin dimëror (1 tetor – 31 mars);
- Pika e lidhjes me rrjetin e transmetimit do të jetë në zbarrat 20 kV të n/st. 220/110/20 Koplik (OST sh.a).
1. Shoqëria “Malësia Solar 2” sh.p.k. do të përfundojë ndërtimin e centralit elektrik fotovoltaik brenda muajit mars 2017.
2. “Malësia Solar 2” sh.p.k. të paraqesë në MEI projektin e plotë të zbatimit teknik brenda një periudhe prej 1 (një) muaji nga data e hyrjes në fuqi e këtij autorizimi.
3. “Malësia Solar 2” sh.p.k. është e detyruar të raportojë çdo 3 muaj pranë MEI mbi ecurinë e ndërtimit të centralit elektrik me erë, duke filluar nga data e fillimit të ndërtimit. MEI ka të drejtë t’i kërkojë “Malësia Solar 2” sh.p.k. çdo informacion që e konsideron të nevojshëm lidhur me zbatimin e kushteve të këtij autorizimi.
4. Brenda 30 ditëve nga data e hyrjes në fuqi e këtij autorizimi, midis “Malësia Solar 2” sh.p.k. dhe MEI do të nënshkruhet një kontratë lidhur me afatet e realizimit dhe penalitetet në rast mosrealizimi në kohë apo transferimi të autorizimit.
5. “Malësia Solar 2” sh.p.k., në përputhje me vendimin e Këshillit të Ministrave nr. 1701, datë 17.12.2008, “Për miratimin e rregullores për procedurat e dhënies së autorizimeve, për ndërtimin e objekteve të reja gjeneruese të energjisë që nuk janë objekt koncesioni”, të ndryshuar, do t’i paguajë çdo vit ministrisë përgjegjëse për energjinë  një royalty të barabartë me 2% të sasisë së energjisë vjetore të prodhuar nga centrali fotovoltaik  ose vlerën në lekë të kësaj sasie energjie, së bashku me çdo përfitim aksesor të shoqërisë në lidhje me sasinë e royalty prej 2% efektivisht të përfituar në bazë të incentivave të tregut të energjisë së rinovueshme. 
6. Shoqërisë i rezervohet një zonë buferike me një rreze prej 50 metrash nga kufiri i centralit sipas koordinatave të zonës ku pozicionohen komponentët.
7. Autorizimi mund të revokohet nga ministria përgjegjëse për energjinë në rastet e mëposhtme:
a) me kërkesë me shkrim të “Malësia Solar 2” sh.p.k. për raste të veçanta të justifikuara;
b) “Malësia Solar 2” sh.p.k. nuk respekton detyrimet dhe kriteret e përcaktuara në këtë autorizim dhe brenda 30 (tridhjete) ditëve nga njoftimi prej ministrisë përgjegjëse për energjinë, nuk paraqet arsyet justifikuese të dokumentuara për mosrealizimin dhe nuk merr masat e nevojshme për të përmbushur detyrimet përkatëse;
c) “Malësia Solar 2” sh.p.k. nuk informon MEI-n mbi arsyet që mund të shpien në vonesa ndaj realizimit të ndërtimit të paktën 60 (gjashtëdhjetë ditë) përpara periudhës së përfundimit të afatit të ndërtimit; 
ç) Vërtetohet se deklarimet e “Malësia Solar 2” sh.p.k. nuk janë të vërteta;
d) Kur për “Malësia Solar 2” sh.p.k. kanë filluar procedurat e falimentimit ose likuidimit, sipas ligjit nr. 8901, datë 23.5.2002, “Për falimentimin”.
dh) “Malësia Solar 2” sh.p.k., për arsye të shkaktuara nga ajo vetë, nuk ka respektuar programin e punimeve, dhe brenda 30 (tridhjetë) ditëve nga njoftimi prej ministrisë përgjegjëse për energjinë, nuk paraqet arsyet për mosrealizimin e detyrës dhe nuk paraqet masat që do të ndërmarrë për të përfunduar centralin elektrik me erë në datën e përcaktuar;
e) “Malësia Solar 2” sh.p.k. nuk respekton detyrimin për informimin dhe nëse brenda një afati prej 15 (pesëmbëdhjete) ditësh, pas njoftimit paraprak nga MEI për mosdhënie informacioni, përsëri nuk dërgon informacionin e kërkuar;
ë)  Në të gjitha rastet e tjera të parashikuara nga vendimi i Këshillit të Minisrave nr. 1701, datë 17.12.2008, “Për miratimin e rregullores për procedurat e dhënies së autorizimeve, për ndërtimin e objekteve të reja gjeneruese të energjisë që nuk janë objekt koncesioni”, të ndryshuar.
8. Kohëzgjatja e këtij autorizimi është 25 vjet, duke filluar nga data e hyrjes në fuqi të këtij autorizimi.
Ky autorizim hyn në fuqi pas miratimit nga Këshilli i Ministrave.

MINISTRI I ENERGJISË 
DHE INDUSTRISË
Damian Gjiknuri

